My Mazda-bakkie 'n ware kanniedood | Netwerk24
Deur Marius Gous, Brandvlei 26 Januarie 2018 00:01
Marius Gous se vier werkesels op sy plaas, waarvan die Mazda-bakkie heel regs 'n ware kanniedood is.
Ek besit vier ou bakkies wat almal nog in 'n lopende toestand is waarmee gereeld gery word.
Die nuutste een is 'n 1990 Mazda B2000 Drifter petrol. Maar die een waarmee ek eintlik wil spog, is my 1974 Mazda B1600 – 'n ware kanniedood. Ek het hom nuut gekoop vir R1 960. Vandag kos twee van sy bande ongeveer netsoveel.
Ná 43 jaar en 407 000 km is die ou staatmaker nog daagliks in gebruik op my plaas. Die afgelope tien jaar of so word hy net op die plaas vir karweiwerk gebruik.
Swaar vragte plaasdiere soos skape, beeste en varke, geperste bale wol, en boumateriaal soos sement, stene, sand en klippe word met hom vervoer. In droogtetye is dit weer vragte voer vir die diere.
Meestal word net kort ritte nog met hom gery. Tog het die enjin, ratkas en ewenaar nog nooit ernstige moeilikheid opgelewer nie.
Die enjin is een keer op 210 000 km oopgemaak weens
redelik hoë olieverbruik. Slegs nuwe
seëls en suierringe is ingesit. Die enjinblok is nog nooit geboor nie. Ander meganiese onderdele wat vervang of herstel moes word, sluit in die petrol- en waterpomp, koppelaar en 'n paar kruiskoppelings.
Die agtervere het al twee keer gebreek as gevolg van swaar vragte wat oor rowwe terrein vervoer moes word. Dit, asook 'n paar erdvarkgate, het gemaak dat die onderstel agter die voorwiele eers net gekraak en toe morsaf gebreek het.
Die ou Mazda se bakwerk is al in 'n gehawende toestand, want sommige van sy bestuurders was maar bra onsimpatiek en hekke, hekpale, drade, garagedeure en mure moes dit al dikwels ontgeld.